ગુજરાત રાજ્યના એસ.ટી. કોર્પોરેશનમાં ચીફ એન્જિનિયર તરીકે તથા તે પૂર્વે મુખ્ય ખરીદ નિયામક તરીકે ફરજ બજાવનાર અશોકભાઈ જે. રાવલનો આ અનુભવ છે. ‘ચીફ કન્ટ્રોલર ઓફ પરચેઝ’ તરીકે ફરજ બજાવવા માટે તેમને ઓર્ડર મળ્યો, ત્યારે તેમને લાગ્યું કે આવી ફરજ બજાવવામાં ચોખ્ખા રહીએ તોપણ ભ્રષ્ટાચારના આક્ષેપ-આરોપોથી બચવાનું સહેલું નથી. એટલે જ આ જવાબદારી સંભાળતાં પહેલાં તેમણે પ્રમુખસ્વામી મહારાજને પત્ર લખીને આશીર્વાદ માગ્યા હતા. તેમનો આશીર્વાદનો પત્ર આવ્યો ત્યારે તેમાં તેમણે ખૂબ બળ સિંચ્યું હતું કે પ્રામાણિકતા રાખીને કાર્ય કરજો, કોઈ જ વાંધો નહીં આવે.